khistorydata/jeongjo-sjw-relations huggingface dataset:
정조 19년
乙卯三月初四日卯時上御誠正閣藥房入診禮房承旨入侍時都提調洪樂性行左承旨洪義榮行右承旨申大顯假注書柳遠鳴具得魯記注官安經心金良倜檢校待敎徐有榘醫官柳光翼金孝儉金光國周命新李周憲李敬培吳仁豐丁希泰白聖一以次進伏訖樂性曰日氣晨夕猶寒園幸勞動之餘聖體若何上曰一樣無損矣樂性曰醫官皆已待令入診何如上曰置之上曰周命新進前命新進伏上曰王大妃殿氣候再昨以日氣之不調有痰滯之症矣自昨少減而滯候尙多餘症兼有燥熱之候湯劑入蔘似如何進用茶飮之屬好耶命新曰養胃湯似好矣上曰養胃湯亦恐有防於燥候以茶飮出方文好矣上曰承旨給醫官草紙可也仍命書榻敎曰王大妃殿進御加味蔘橘茶自今日一貼式煎入樂性曰惠慶宮氣候何如上曰一樣矣樂性曰華城城役所重果何如況進饌事體尤何等重大則其在對揚奉行之道固宜殫竭誠力靡不用極而昨因儀軌廳草記之多致遺漏各營門之不卽擧行致煩提飭以至徹宵酬應揆以國綱萬萬駭然儀軌堂上李時秀徐龍輔尹行恁兵曹判書沈煥之禁衛大將金持默御營大將李漢豐竝施譴罷之典何如上曰一竝依爲之事關城役所重何如勞在進饌所重尤何如則當初擧行之不能分明其後草記之乃敢取捨又非常情之所敢出無論如此如彼予所盡誠而竭力惟在爲所重則爲今日臣子者一毫泛忽其可曰識道理乎大抵愛親者不敢慢於人敬親者不敢惡於人於敵以下尙且如此況職在卿大夫之列而出入密邇者隨處怠慢觸事玩愒百隷雖若此若知一分觀感之義則其敢征邁至此乎儀軌堂上等罷職固輕矣旣難鎭長枳錮則勢將如是而已姑且依爲之者此也莫曰易地則皆然凡事只從面前擧行論其臧否則禁御事豈不無狀揆以常理寧有故爲犯科然而近來習俗迫隘日甚兩帥擧措亦由於不得闊狹而然事君如此何顔歸見其先祖乎年前致祭與豎碑到今尤悔李漢豐金持默聞此敎其敢不走尋先壠之下縮伏數愆乎兵判事可謂節節駭然再昨事纔勘昨午事又出昨午飭敎之後又發昨夜做錯此蓋官太驟職太高兼管太多擧行太疎之致而龍虎營凡事別將皆主之幺麽禁軍口傳亦不能登時奉行別將之獨漏豈成說三將譴罷旣從之別將同施其罪可也出擧條義榮曰禁衛大將金持默御營大將李漢豐摠戎使徐龍輔竝施譴罷之典事命下矣將兵之任不可一刻無摠察之人何以爲之乎上曰兩營則都提調摠察從事官發牌聽傳敎摠戎使則守禦使兼察而昨夜政院之錯傳大非尊其年使之休息之意又何必牌招堂下首將官發牌聽傳敎可也出擧條上曰洪奭周相貌漸好勝於外面之嫵媚矣樂性曰渠於居家但知讀書矣臣以滿盈之懼兼有愴感之情今年回榜在臣至榮幸故欲往楸下省掃矣上曰山所在何地樂性曰在長湍地矣上曰卿之筋力似勝於右相右相則近來頗憊敗云故明日使之勿爲入來矣左相筋力亦好多有强氣矣樂性曰臣之病疾多讓於右相康旺之力矣上曰今番華城進饌千載一時之至大至榮之擧也來秋進宴未必勝於進饌之盛擧矣樂性曰然矣臣意則一年一次之設行於禮於情允合其宜矣上曰予以一喜一懼之心不思所以仰副撝謙之慈德耶進宴之待秋成亦以是也上曰同副承旨入侍出榻敎賤臣承命出傳與同副承旨蔡弘遠偕入進伏命書榻敎曰拿處兼春秋實職令該曹差代又命書傳敎曰不知事親焉知事君親親之義文武必當無間渠雖武承宣此等處豈有前例之可據乎昨夜御將之席藁脫帽待命於金虎門外之時渠則偃在六仙之列不伏延英門不走守門將廳人事道理萬萬無狀承旨李晉秀定配於珍島地當日押遣又命書傳敎曰觀其勞可知其人莫曰儻來特畀自別前承旨李儒敬右邊捕盜大將除授牌招傳授命召及大將牌傳令牌又命書傳敎曰承旨前望單子入之待下批牌招察任同罪未敍者請敍自有定式則近來承宣怯於月前臺章渠寧獨爲行公同罪之僚員不爲提稟李肇源事是也且以李祖源言之下位李肇源等皆入於收敍秩而政院又不提奏極爲駭然近日當稟不稟承旨爲先從重推考此後一遵定式施行前知申徐邁修爲先敍用又命書傳敎曰再明日詣奉室行禮仍詣皇壇奉審仍審祭器牲品令該曹知悉前一日齋宿謹遵先朝受敎當爲之亦令知悉命書榻敎曰明日齋宿處所北苑近處從便爲之近侍亦於齋宿處所近處待令詣皇壇時出還宮門路集成門爲之又命書榻敎曰詣皇壇行禮時挾輦軍四十名金虎軍門爲之其餘皆除之拱北門宮墻外環衛作門訓將只率外各營入直軍爲之出番軍雖一名勿爲出用又命書傳敎曰承旨房仍左承旨爲禮房仍命退諸臣以次退出
정조 19년
行都承旨李祖源齋宿行左承旨洪義榮齋直行右承旨李晩秀齋宿左副承旨蔡弘遠齋直右副承旨李肇源齋宿同副承旨李海愚齋宿注書鄭文始病一員未差假注書柳遠鳴齋直具得魯齋宿事變假注書韓致重仕
정조 19년
蔡弘遠啓曰大司憲閔台爀持平李東冕未肅拜執義宋煥箕掌令李城輔持平李奭濟在外掌令一員未差監察茶時之意敢啓傳曰知道
정조 19년
蔡弘遠以備邊司言啓曰今日賓廳日次而國忌正日相値不得來會云矣敢啓傳曰知道
정조 19년
傳于洪義榮曰傳香承旨馳詣受香所奉審摘奸以來
정조 19년
傳于洪義榮曰在外承旨許遞前望單子入之待下批牌招齋宿
정조 19년
承旨前望單子入之李肇源落點
정조 19년
傳于蔡弘遠曰左副承旨入侍
정조 19년
以香室宣禧宮酌獻禮受押單子傳于洪義榮曰親押
정조 19년
承旨前望單子入之李祖源李晩秀李海愚落點
정조 19년
傳于李晩秀曰今番編書時華城諸條之裒輯者城役都廳下去然後可以告完右捕將李儒敬除辭朝下往往來間仍佩事分付左邊大將兼察牌招聽傳敎
정조 19년
李肇源啓曰明日皇壇奉室行禮時兩司侍臣當爲備員除在外外未肅拜人員竝卽牌招以爲淸齋之地何如傳曰自可淸齋出肅後參班何必牌招乎
정조 19년
李晩秀啓曰卽者兵曹郞廳來言明日皇壇行禮時侍衛節目當爲磨鍊以入而判書未差不得擧行云何以爲之敢稟傳曰令次堂擧行明日別將代領龍虎營敎鍊官敢欲劃出乎兵曹尙無一言而該房亦不微稟該房承旨推考
정조 19년
以黃海監司李泰永狀啓華城城役所工匠等分等施賞事傳于李晩秀曰兩西雖異三南小米不及大米而京關亦無小米分給之語則莫重城役不知體貌之尊嚴其所擧行若是泛忽道伯事萬萬駭然似已分給有難更爲與奪此等狀啓不欲掛眼還下送不知所重之道臣處於旬宣之地行承流之任不亦難乎
정조 19년
吏曹口傳政事以徐季修爲宗廟令
정조 19년
傳于李祖源曰發遣吏郞諸執事淸齋與否摘奸以來
정조 19년
蔡弘遠以備邊司言啓曰卽見全羅監司李書九狀啓則以爲道內還餉應分已至罄渴貧窮付還之類比前倍蓰而方當東作之日未辦種糧之資各邑鎭留庫各穀中特許量宜加分請令廟堂稟旨分付矣湖南道臣春耕時加分之請殆乎無歲無之輒蒙朝家許施之恩況於今年則停糴移粟其數夥多飢口賙賑在處罄渴今此加分之請似是不獲已之事諸邑鎭留庫各穀中令道臣量宜取用使窮民有喣濡之效種糧無乏絶之患撙節排俵期令德意下布而其穀名實數待畢分區別登聞之意分付何如傳曰允
정조 19년
李晩秀以整理儀軌廳堂上意啓曰華城城役牌將李道文及饌案床差備裨將黃道彦羅東旭何以區處與否關問華城府矣卽接該留守趙心泰所報則以爲各從其願李道文移牒御營廳姑無收用之回報黃道彦文移摠戎廳則以待窠收用回移而羅東旭旣無所願姑不得區處云故以此報辭問於御營廳摠戎廳則李道文黃道彦竝加設敎鍊官已爲差定矣李道文黃道彦旣付京廳如是區處則羅東旭不可以無所願仍以置之卽爲甄用之意更爲申飭於該留守處何如傳曰允李邦億之軍器寺鄭重周之議藥同參爲不爲間不爲提及本所擧行之稽忽愈往愈甚何也
정조 19년
李海愚以御營廳言啓曰華城城役牌將李道文從自願本廳敎鍊官差下之意敢啓傳曰知道
정조 19년
李海愚以摠戎廳言啓曰因華城留守趙心泰文移進饌時饌案差備本府裨將黃道彦本廳敎鍊官加出差定待窠陞實之意敢啓傳曰知道
정조 19년
李肇源以義禁府言啓曰再明日擧動時各差備都事當爲備員南陽履拿處之代令該曹口傳差出以爲分排之地何如傳曰分揀放送
정조 19년
乙卯三月初五日酉時上御便殿左副承旨入侍時左副承旨南公轍假注書柳遠鳴記注官安經心金良倜以次進伏訖上曰禁府都事南陽履拿處代差出草記允下矣以分揀放送改書頒布事分付可也賤臣承命出傳還入進伏上曰明日皇壇行禮時右相勿爲入來事以司謁下敎于承旨蔡弘遠矣果詳聞而已傳于右相與否問于蔡弘遠可也賤臣承命出回奏曰卽傳于右相云矣上曰具得魯仍察廳任使卽入來可也賤臣承命出傳還入進伏命書傳敎曰近來百隷雖不事事至於喉舌之任顧其職關係果何如而昨日今日做錯愈往愈甚戶兵判卽六卿中重任而兵判則其所差出一時不容少緩謂以吏曹政稟之曾已入之尙無政官牌招開政差出之啓辭如許溺職前所未見吏房承旨徐邁修遞差行禮在明侍衛軍兵節目尙未磨鍊入啓雖非吏房固當直請開政差出而效尤知申反以何以爲之煩稟其爲溺職甚於吏房軍士房承旨南公轍亦爲遞差上曰右承旨許遞與未差之代前望單子入之待下批牌招齋宿出榻敎命退承史以次退出
정조 19년
行都承旨李祖源齋宿行左承旨洪義榮齋直行右承旨李晩秀齋宿左副承旨蔡弘遠齋宿右副承旨李肇源齋宿同副承旨李海愚齋直注書鄭文始病一員未差假注書具得魯齋宿吳泰曾齋直事變假注書韓致重仕
정조 19년
洪義榮啓曰明日動駕相値初八日初九日昭寧園忌辰祭齋戒正日相値視事頉稟之意敢啓傳曰知道
정조 19년
洪義榮啓曰明日大駕詣毓祥宮入齋室後王大妃殿惠慶宮問安何承旨進去乎敢啓傳曰隨駕承旨中一員進去
정조 19년
洪義榮啓曰今日齋宿承旨當爲備員而同副承旨李海愚在外何以爲之敢啓傳曰催促上來卽爲牌招
정조 19년
傳于蔡弘遠曰戶刑換房
정조 19년
傳于李祖源曰留院公事入之
정조 19년
以各陵奉審書啓傳于洪義榮曰知道分付該曹修改而丁字閣外行閣柱頭塗褙近於浮文勿爲事定式分付戶禮曹可也
정조 19년
傳于李海愚曰明日出宮門路以協陽門爲之
정조 19년
傳于洪義榮曰今番園幸鷺梁站待令果川校吏令該所依律覲站例施賞
정조 19년
傳于李肇源曰時囚罪人吳泰曾等以史官在囚人放
정조 19년
以假注書望筒傳于李祖源曰吳泰曾仍察廳任
정조 19년
傳于李肇源曰旣無標信又無將令則內禁衛將尹範敍之自主張行龍虎大將之事如許泛濫愚悖之人前所未見爲先汰去令訓將過齋後決棍參判以下俱非龍虎營之堂上則該番將之聽從參判口來分付不但駭然參判之行此法外孰謂此人之執法乎兵曹參判柳誼禁推
정조 19년
蔡弘遠啓曰本兵重任多日曠闕國體事面殊極未安明日擧動時別侍衛亦不可不備兵曹判書未差之代政官牌招開政差出待下批仍卽牌招傳授命召何如傳曰何去而今始爲之乎卿相家子弟聞見必勝於儒士家而昨日擧行不徒反是萬萬駭然當該承旨蔡弘遠徹宵廳坐不可懲其溺職之罪爲先從重推考兵判已分揀此啓辭勿施牌招傳授命召
정조 19년
蔡弘遠啓曰摠戎使徐龍輔分揀事命下矣卽爲牌招傳授密符何如傳曰允
정조 19년
蔡弘遠啓曰兵曹判書沈煥之牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 19년
傳于蔡弘遠曰兵曹入直堂上遞差當該郞廳先汰後拿近來兵曹擧行萬萬駭然八色郞廳一竝汰去
정조 19년
傳以于李晩秀曰工刑換房
정조 19년
以李翊模囚單子傳于李肇源曰分揀放送
정조 19년
以柳誼囚單子傳于蔡弘遠曰飭已施矣守宮點下分揀放送
정조 19년
傳于洪義榮曰本營內外營可考文蹟雖令抄出建置之本意創設之年條軍制穀摠及文簿體段外此錙銖毫分之段落條件豈可使做事易與拖泥滯水之兩堂編校乎前提調鄭民始徐有隣雖未出仕分秩抄錄送于主管兩堂入啓無所不可令兩堂依此爲之今番整理之事不爲效力則此事致勞重臣必以爲幸凡例務從詳備因此兼欲爲本營大文獻也全謄者全謄抄錄者抄錄而秩秩有條然後可以便覽此意分付亦以此傳敎載之該營謄錄該營大節目不過只抄梗槪此書例則期於疏滿爲可竝以此意分付
정조 19년
吏曹參判黃昇源仍任事承傳
정조 19년
李肇源啓曰吏曹判書尹蓍東參判黃昇源牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 19년
李肇源啓曰吏曹判書尹蓍東參判黃昇源再牌不進推考傳旨今方捧入而開政命下之後連事違召不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 19년
李肇源啓曰吏曹判書尹蓍東參判黃昇源三牌不進推考傳旨今方捧入而開政命下之後如是違召無意承膺揆以事體極爲未安所當更請牌招而係是一日四牌何以爲之敢稟傳曰體群臣列於九經之一而事關不敢言仍不提說使位居冢宰者進退維谷旣違體下之政亦非爲莫重不敢言之本意今因屢牌輒違問其委折所對雖不別白予之臆料亦或髣髴矣轎前酬酢略有微及予所裁擇而分析者大臣則似皆領會而言語異於文字外間之不識者宜乎致惑於刑政之倒序其實有大不然者年前重臣處分卽不知重臣錯認疏與書也追始知其本情之無他犂然渙然前席慰釋在重臣已勘究竟法大抵趙德隣之疏蕩非爲德隣卽爲其子進道庚辰事也上而辦明伊時事實下而昭暴重臣心跡一擧而兩適其當則朴基正者渠是何人敢於詳諭筵席之前曰可曰否於其間罪固罔赦然猶不治治之李顯道疏語之齗齗申復殆若角戰於本事姑未一番剖示之故有難勒歸之首犯循例下批職名若常而渠以外面粗跡四字筆之於書究厥所爲死有餘罪彼四字之屬誰着某都置之事關不敢言其所驚悚者政在於外面粗跡此所以嚴處於顯道而末流之顯道敢爲故犯之首者也然則顯道何辭可恕重臣何事可引刑政似倒非倒群惑不解自解未必不爲世道之一助矣到今重臣處義自歸烏有此啓辭勿施長亞堂更爲牌招開政夜已深待開門出牌
정조 19년
傳于洪義榮曰今番園所植木播種時植木差使員安城郡守曺允植陞敍差使員張世紈邊將待窠差送監植奉安閣衛將前郡守李益賢未經三品則除三品
정조 19년
以黃海監司李泰永狀啓回還正使喪柩上來時假都事差定事傳于蔡弘遠曰狀語甚爲駭然發巡期日旣無移易不得之限則揆以朝體事面豈可如彼近來習俗渝薄不識制法本意之死後厚於生時乎若考五禮儀則其優禮異渥尤何等逈絶乎箕伯則撤巡還營之意措語狀聞者海伯獨可不爲乎其在敦習俗敬大臣之道不可仍置方伯之列黃海監司李泰永罷職政官牌招開政差代
정조 19년
吏曹口傳政事兼大司成單李晩秀
정조 19년
兵曹口傳政事副司直南公轍單付
정조 19년
洪義榮以弘文館言啓曰本館下番闕直事甚未安今日政新除授玉堂待下批仍卽牌招校理尹序東副校理申大尹尹魯東修撰嚴耆尹益烈副修撰朴鍾淳旣有只推之命一體牌招以爲推移入直之地何如傳曰允
정조 19년
洪義榮以整理儀軌廳摠理大臣意啓曰本廳各項書役極爲浩多以元差下郞廳二人萬無及期了當之望事甚可悶新舊抄啓文臣中擇其可合者以李錫夏安廷善洪秀晩金近淳權晙徐俊輔李勉昇柳遠鳴姜浚欽李東萬嚴耆謄錄郞廳加數差下以爲趁速完役之地何如傳曰允
정조 19년
李肇源以成均館同知館事意啓曰臣謹依聖敎自喉院退坐朝房今日皇壇展拜時忠良子孫中只納擧案不爲參班儒生二十二人一從擧案招問詳覈則宋曦金民柱李克相金華淳尹行鎭尹昇鎭六人皆於曉頭待令參班的實而只緣班罷後散在各處以爲趁夕更參之地故不及於賓廳招入之時李濟翼家在楊州只知祭班之當參今始入來而該部混呈擧案金履增李宅鉉金厚信三人俱是閑良而混入於儒生擧案故參班則的實而賓廳則果不待令以上十人實狀則然恐無更問之端李命鉉黃載復李時峻兪顯柱李震欽李世憲六人爲參祭班方皆待令於齋所而今朝則只呈擧案未及參班揆以士習固已可駭至於李希訥黃勉忠尹光縡兪簡柱洪德泳崔公顯六人昨呈擧案而今日則初不參班特敎査問之下或稱老病或稱猝病終不來待分義所在尤極可痛李命鉉等六人李希訥等六人分輕重施以停擧之罰而在鄕之李濟翼混置進參之擧案閑良金履增等三人誤錄於儒生之擧案矇然不察之失在所難逭當該部官拿問處之何如傳曰允
정조 19년
蔡弘遠以賑恤廳言啓曰中部義城正契任掌李二得今月初五日本洞路傍得二歲遣棄男兒同里居良女全召史欲爲收養貧不自食願爲受料告于本部自該府同日牒呈故依節目給料使之乳養之意敢啓傳曰知道
정조 19년
李海愚以兵曹言啓曰今月初九日一內禁軍番次矣內禁衛將尹範敍汰去代依例口傳差出何如傳曰允
정조 19년
兵曹口傳政事閔光升爲內禁將
정조 19년
李海愚以訓鍊都監言啓曰依草記批旨北營拘留結束色書吏金漢瑞近扙軍士李春起車成得竝放送之意敢啓傳曰知道
정조 19년
蔡弘遠以訓鍊都監言啓曰依下敎拱北門待令結束色書吏金漢瑞近扙軍士李春起車成得竝拘留北營之意敢啓傳曰放送可也
정조 19년
李肇源以訓鍊都監言啓曰依下敎北營拘留龍虎營敎鍊官中華城役役時看役金義淳放送之意敢啓傳曰知道
정조 19년
蔡弘遠以訓鍊都監言啓曰謹依初七日動駕時軍數單子判付試放入格挾輦軍中四十七名及別爲懸註人三十三名合八十名將官率領侍衛之意敢啓傳曰知道
정조 19년
李肇源以訓鍊都監言啓曰謹依華城城役施賞別單判付本局敎鍊官金亨璘鐵峴別將差定金啓澤安州屯監官差定閑良吳泰運別武士傳令之意敢啓傳曰知道
정조 19년
蔡弘遠以御營廳言啓曰華城城役牌將前仕敎鍊官片匡輝本廳敎鍊官加設差定城役牌將別武士孫興雲本廳自辟汪濟屯別將差送之意敢啓傳曰知道
정조 19년
李肇源以御營廳言啓曰今三月初六日皇壇奉室行禮時依兵曹節目東營入直軍三十名新營入直軍三十名內各留營直五名餘皆除出入直千摠金漢升哨官崔鳳興領赴于訓鍊都監領陣而東營入直軍則待標信擧行新營入直軍依例除標信出用解嚴後各還本處入直之意敢啓傳曰知道
정조 19년
刑曹啓目粘連全羅監司李書九旣已遲晩所當照律是白乎矣係是二品臣曹不敢擅便上裁何如判付啓區別功議照律爲良如敎
정조 19년
弘文提學徐有隣疏曰伏以五慶咸湊於是歲三冊齊獻於元月喜溢區宇歡均朝野而選彼吉日陪我慈宮祗謁于園且觀于華北斗是斟南山爲壽一國興孝萬姓騰頌天心眷佑鑾駕穩旋又以桓聖誕彌之舊甲克擧永寢躋享之盛禮假廟告由臨殿受賀蹈舞之忱小大攸同伏念臣賦命險巇早歲孤露祖孫母子相依爲生者殆近四十星霜而若言其辛勤鞠育艱難成立之至情至恩人之未有臣所獨有而報旣蔑於反哺勞反貽於分甘自少至長全闕幹蠱每一思惟不火而熱幸際我聖上孝理之治出入華膴備極榮養志願旣遂感戴冞切庶幾百年斯樂永保無替只緣臣獲戾神明忍見臣母之棄背含恤茹痛理宜溘然而母事之七耋祖母㷀然在堂飮泣提挈竭誠慰撫身固不敢自有命亦隨而苟全那知外除之未周遽致巨創之荐罹叩叫號呼廓無憑依俯仰高厚此何人斯噫兼父之慈母沒而臣旣冥然頑然六年之間再經苫塊而苟延殘喘度了歲月飢食寒衣自同平人顧臣不孝之罪已通於天而矧今姓名尙寄於朝籍除命連降於丙舍不敢偃處來伏私次而華誥在手報喜無所俸祿入門致養無處興言及此肝膽欲裂尙何忍飄纓結綬揚揚供職如前之爲乎且臣蒲質先零樗散無用聖鑑已俯燭於年前而目下衰朽之狀又非年前之比以形貌則髮白而齒落以視聽則眼花而耳枯精神昏霿十忘八九臣雖欲勉抑情私罄渴魯鈍少效區區移孝之誠而其勢誠末由至於備局有司之復授固知出於記簪之聖意而驢技已殫駑姿奚取三載逖違縱切覲光之願萬念都灰實無進身之路玆陳短章略控至懇伏乞聖慈諒臣悲苦之衷察臣衰病之實將臣職名亟行鐫改仍令選部勿復檢擬使之歸依松楸以畢餘生千萬至禱臣無任云云答曰省疏具悉卿其勿辭行公
정조 19년
水原留守趙心泰疏曰伏以臣卽靺鞈中一賤品百不肖似最居人下而生丁盛際誤被鴻私十數年之間陞擢歷敬躐躋上將爲人臣而被恩造者從古何限而未有若賤臣之濫且偏矣秪緣臣矇沒知識涓埃莫效而八年戎垣瘡疣百出過福之災僨誤之罪早晩是竢不自意城華籌略斷自宸衷乃以臣假之以董工之號畀之以居留之任義重往役路阻丐免受命踧踖冒沒承當周歲于玆言其方略則城池制度悉稟睿裁而臣無尺寸指授論其財力則黃金四萬不問出入而臣乏錙銖取辦而至若工役之遄就監董匠募各自殫力而然臣則蔑如空疎不過占便看檢而已況復南北樓櫓粗成規制平地城堞尙有未築而聖念特加軫恤先命分等施賞至有臣加資之恩承命震越不知死所苟使臣有眞箇操鍤築版之勞卽亦職分內事耳而績無一效秩超八座鵜梁貽譏猶屬臣身而其於貽累聖恩何哉敢控血懇仰暴於天地父母之前俯垂諒察收臣新資以爲罔功濫賞者之戒臣無任云云答曰省疏具悉築斯鑿斯壯觀聳瞻而樂赴爭趨成之不日者卿之功也卿其勿辭行公
정조 19년
乙卯三月初六日卯時上詣皇壇奉室行禮入侍時行都承旨李祖源行左承旨洪義榮左副承旨蔡弘遠右副承旨李肇源假注書柳遠鳴具得魯記注官安經心金良倜檢校直閣南公轍檢校待敎徐有榘以次侍立上具冕服乘輿出集城門入冽泉門至降輿所降輿仍詣板位引儀唱上行四拜禮仍詣壇內奉審訖詣省器所省器次詣省牲所省牲還詣版位行四拜禮訖至乘輿所乘輿上曰皇朝人及忠臣子孫入來者甚稀少必因雨勢之如此占便在家而然若有追先之誠豈或如此乎其在人情道理萬萬駭然儒武竝捧擧案其中無故不參者當別爲處分矣至冽泉門外上曰祗迎大臣進前領議政洪樂性等進前曰侵早勞動聖體若何上曰予則一樣矣卿何爲侵晨入來也明日宣禧宮擧動卿可參班耶樂性曰臣幸無疾病謹當隨駕矣上命書傳敎曰明日宣禧宮酌獻禮時百官旣命先詣出還宮時隨駕則東西班二品以上爲之事分付仍由集成門還內諸臣以次退出
정조 19년
乙卯三月初六日辰時上御重熙堂右副承旨入侍時右副承旨李肇源假注書具得魯記注官安經心金良倜以次進伏訖上命書傳敎曰晴則多多爭赴雨則占便不來至於今番參班而駭然甚矣朝官儒武捧擧案不過百餘人云揆以人情寧有是乎若念乃先之心雨暘何擇設或有在外不參者今朔有節享又有望拜禮則其敢息偃在鄕廬乎今日不爲參班儒武一竝限今秋科前停擧朝官拿處外任及衆所共知實病各其門長呈單京兆則該房考察取捨渠輩何論不飭之罪門長焉敢免乎査出各家門長先從有職者施以令該府拿勘之典俾知愾我寤歎於下泉匪風之思此後則令京兆長問于各家門長捧單可以參班人合錄一冊一件入啓一件置于該房一件置于京兆一以除紛淆一以定成式每於三月請出修整莫曰此擧近於不急人之爲人惟孝與忠如輪翼之不可偏廢而習俗日渝義理日晦倫綱日斁今日之敎正爲三者之弊有激而發也諸忠家後孫勿以此敎爲迂而益思追先之道先自奔走於筋力之事莫或怠弛則入是壝行是禮之時其心當專於尊周亦可爲追先之一端又能擴充滋長常常不已則月計歲計當爲眞箇盡分於尊周之人豈不盛乎皆令知悉上曰故家子孫若念乃祖豈敢如是一竝招致政院詳細曉諭今日淸齋皆令拱辰門內爲之之意分付可也雨勢雖甚亦有長廊必勝於程門立雪矣又命書傳敎曰國之爲國不過紀律法令古之人辟鬼禦魅猶用如律令三字之符近日朝廷雖不尊命令獨不行於蔭武帥紀律獨不立於京軍門乎凡事務欲遽忘其怒觀理之是非日前處分之止於譴罷亦出審愼於刑政之意伊後更思訓局事分明誠勤摠廳事優可免罪至於龍虎營則判堂別將亦足有可恕之端渠輩不願還屬禁旅豈可勒差未及擧行者只一窠此則飭已施矣編役莫重亦自有首從之別儀軌堂上及兵判禁軍別將處分分揀前禁御兩帥事到此愈益彰著各使自己口發明豈有其說譴罷終涉太寬勞役所重果何如承傳所重又何如則雖百人千名一邊加出後具由草記卽事理道理之當然敢以無窠待闕等說肆然鼓吻搖舌於問啓之下此兩帥知畏字乎惜乎故將臣金聖應之三十年戎垣每一登筵體掉手戰汗濕朝衣至今傳以爲美談以禁將今番事方之故帥於禁將心能無怵然乎所謂兩營事如是而其可曰嚴畏於紀律竭蹶於命令乎含垢處自可含垢警礪處宜加警礪前禁衛大將金持默前御營大將李漢豐加施削職之典使他營知有如律令之義仍命退承史以次退出
정조 19년
乙卯三月初六日午時上御便殿右承旨入侍時行右承旨李晩秀假注書吳泰曾記注官安經心金良倜以次進伏訖上命書榻敎曰兵刑換房又命書榻敎曰殿試不遠各營中旬勿拘齋日爲之仍命退承史以次退出
정조 19년
行都承旨李祖源坐直行左承旨洪義榮坐行右承旨李晩秀坐左副承旨蔡弘遠坐右副承旨李肇源坐同副承旨李海愚坐直注書鄭文始病一員未差假注書具得魯仕直吳泰曾仕事變假注書韓致重仕
정조 19년
大駕詣毓祥宮行禮罷後內閣政院玉堂藥房口傳問安答曰知道
정조 19년
大駕詣宣禧宮酌獻禮罷後內閣政院玉堂藥房朝廷二品以上六曹堂上口傳問安答曰知道
정조 19년
李晩秀啓曰司僕內乘來言捲簾取稟傳曰捲三面
정조 19년
李海愚啓曰臣王大妃殿惠慶宮問安進去下直之意敢啓傳曰知道
정조 19년
傳于洪義榮曰諸司預備
정조 19년
兵曹口傳政事以鄭學耕爲宣傳官
정조 19년
吏曹檢閱單吳泰曾
정조 19년
兵曹口傳政事副司果崔光泰單付
정조 19년
傳于李肇源曰戶禮判入侍
정조 19년
以校理尹序東副校理申大尹尹魯東修撰尹益烈副修撰朴鍾淳李貞運牌不進罷職傳旨傳于李祖源曰只推
정조 19년
李祖源啓曰前假注書吳泰曾仍察廳任何如傳曰允
정조 19년
有政吏批判書尹蓍東參判黃昇源進參議未差行左承旨洪義榮進以洪受浩爲掌令李貞運爲副修撰金載翼爲兵曹參議鄭履綏洪秀晩洪秉臣洪樂敏爲兵曹正郞安廷善李東宇金熙華權晙爲兵曹佐郞崔粹絅爲西部令李祉亨爲宗廟直長徐邁修爲黃海監司兼春秋單金錫泰華城府效勞府吏李完秀帖加通政
정조 19년
兵批判書沈煥之參判柳誼參議吳泰賢病參知成德雨入直進同副承旨李海愚進以權抑爲咸興監牧官副護軍尹光普申若樞李儒修副司直徐邁修韓晩裕金勉柱宋民載李相璜申光祜李鼎德朴宗甲吳泰賢丁若鏞崔時淳李景溟副司果崔獻重沈達漢徐有惇以上竝單付
정조 19년
李祖源以吏曹言啓曰獻陵令崔粹絅昨年木根摘奸現露之後削其前仕雖更滿仕日未經一番摘奸則勿許遷轉事有命而臣等矇未照檢今日政備擬於西部令至蒙恩點矣不察之失臣等不勝惶恐而原望筒勿施何如傳曰允
정조 19년
李晩秀以內醫院都提調提調意啓曰鄭重周議藥同參待窠調用事命下矣姑無見窠鄭重周議藥同參加設參下令該曹口傳付軍職冠帶常仕何如傳曰允
정조 19년
李海愚以整理儀軌廳堂上意啓曰華城府進饌時饌案床差備裨將鄭重周議藥同參待窠調用水剌盤果差備前軍器寺判官李邦億前窠待窠仍任事依判下擧行與否問于內醫院及軍器寺則以爲鄭重周議藥同參已爲差下李邦億則該寺僉正已爲擬望移送吏曹云矣敢啓傳曰知道
정조 19년
李晩秀以訓鍊都監言啓曰依下敎兵曹堂上軍官李春琦曺漢胤崔光祿李宗遠李七鎭劉忠澤邊翰城高景胤金思伋李鼎煥徐命龍尹敬文金在潤洪舜民王道平敎鍊官朴致燁沈誾之簡聖魯朱泰亨禹德遠金宗運李魯昌洪履喆盧壽龍南有憲高明奎等竝放送之意敢啓傳曰知道
정조 19년
李晩秀以禁衛營言啓曰今此乙卯式年武科殿試時內試射直赴本營勸武軍官及中旬賞試才時直赴將校軍兵等應試之類依定式區別別單書入之意敢啓傳曰知道
정조 19년
李晩秀以御營廳言啓曰今此乙卯式年武科殿試時本廳將校軍兵直赴中應試應頉之類依定式區別別單書入之意敢啓傳曰知道
정조 19년
乙卯三月初七日卯時上詣毓祥宮擧動入侍時行都承旨李祖源行左承旨洪義榮行右承旨李晩秀左副承旨蔡弘遠右副承旨李肇源同副承旨李海愚假注書具得魯徐俊輔記注官金良倜記事官吳泰曾檢校直閣南公轍檢校待敎徐有榘以次隨駕上具翼善冠衮龍袍乘輿出協陽門降輿乘輦出敦化門詣毓祥宮宮門外降輦乘輿詣齋室門外降輿詣版位行再拜禮仍詣奉安閣行禮奉審詣延祜宮行再拜禮乘輿詣宣禧宮入齋室親押香祝仍詣版位行再拜禮仍行酌獻禮還御心留舍改具便服命承史閣臣侍衛諸臣入侍上曰行首宣傳官令該曹口傳差出出駕敎上曰假注書吳泰曾還付翰林出榻敎上敎都摠管李敏輔曰每歲此行必與卿等同登洗心臺辛亥春予詩有坐間多皓髮來歲又今樽之句翌年此會予又有會心東洛老無恙又詩樽之句皆指卿也今日之遊亦當使卿專管矣仍乘輿出本宮北門命諸臣中年過六十者皆賜鳩杖俾便登陟遂至洗心臺張幄陞座命大臣入侍領議政洪樂性右議政蔡濟恭進伏上曰每歲此時之必臨此臺非爲選勝看花也蓋有微意存焉每欲一諭而未果矣此臺之址卽宣禧宮墻外故曾於景慕宮初建時卜地開基至於定礎予每於拜宮之時輒不禁哽愴久之近年以來每於此行輒一登臨亦出於托思志舊之意予豈爲暇豫而然哉此事卿等想不待予言而知之矣昔乙卯邦慶後故重臣靈城君與諸卿宰會弼雲臺以伸歡祝而伊時靈城之詩有每年長醉太平杯之句雲臺卽此臺相望處卿等或有聞知者乎濟恭曰每歲臨幸之必於此臺亶出於因地寓慕之孝思臣等豈無所仰認而今承下敎尤不勝欽頌萬萬乙卯宴會曾所聞知而靈城之詩氣格圓好可謂太平之音矣上曰今年卽是千載難逢之慶年也卿等修述故事匹美前人賁飾今日之太平亦好矣必於今月內選日來會於此地則是年是遊亦豈不稀貴耶樂性曰臣等値此慶年凡在賁飾之方必思所以靡不用極而今又伏奉下敎敢不對揚乎上曰此後十年甲子卽景慕宮重卺之年也其時慈宮之詣園展拜卽是情禮之不可已予於今番陪慈駕還宮後水剌所用器皿之屬姑爲留置本府此亦予意存焉卿等不可不知濟恭曰臣則雖微下敎在華城時伏見器皿之留置有所仰認者此後十年甲子之慈宮行幸於情於禮質聖無疑矣上曰十年後卿等復爲陪駕則豈不稀異今以卿等筋力觀之皆可無慮矣樂性曰臣等俱皆年迫八旬十年後陪駕固何可必而聖敎如此不勝感祝矣上曰凡臺底洞內朝官儒生竝令知委來待而抄啓文臣金近淳必當詳知使之一一傳之俾無遺漏仍宣飯於諸臣訖上命晩秀書小序曰臺以洗心名托思而志舊也歲輒一臨以爲課此擧豈爲偸閑傍人詎識予心疇昔乙卯靈城詩句有云君歌我嘯上雲臺李白桃紅萬樹開如此風光如此樂每年長醉太平杯是歲是臺誦其詩想其事哽咽無以爲心祈祝而欣慶者還自長樂奉觴之筵頌騰千歲萬歲玆步靈城韻命諸臣賡載仍命書七言小詩曰春日遲遲上北臺此行非是趁花開新詩更續觀華曲萬歲長斟萬壽杯又命書小詩下曰彌勒峴爲華城初界每歲省園還道至峴上瞻望久之未便言旋府之人環石而臺其地今行見之名其臺曰遲遲起句及之慈宮幸華城進饌日樂章有觀華曲下句及之上曰新舊抄啓文臣中洪仁浩丁若鏞曺錫中黃基天各謄一本傳于諸大臣俾賡和以進在筵諸臣及洞內諸人亦皆賡進可也賤臣承命出傳于諸臣上命設小布于臺南親御弓矢命在筵武臣及文臣之能射者耦射上獲小布三巡十四矢又親射貫革一巡獲四矢諸臣亦皆獲矢有差臺底武臣及隨駕將校皆令試射頒賞仍命宣花糕於諸臣上曰李羽晉柳師模與洞內諸人入侍賤臣承命偕入上命賜饌盤六盤敎曰爾等須與洞內諸人均分醉飽以志今日之樂又別賜南復來內廚饌一盤曰特念乃父之曾經桂坊有此別頒爾其歸與妻孥共之也上命承旨以紙筆墨分賜洞內兒輩敎曰予於是地視同隣閈此後每年駕臨也洞內人士老少無待招呼而來會各其門長率領祗迎可也上曰天氣淸朗霽景淨姸都人士女之瞻羽旄欣欣相告者簇擁兩麓是年是遊不可無均霑之擧矣仍命宣傳官以餠酒分饋之俾各醉飽濟恭曰向日華城養老宴時入庭參宴諸老人皆蒙一例加資之恩而其中本府境內居住九人及邑底築室一人之有前銜者以其年準而得參於宴以其籍式之未準而不得參於加資者有之云當此飾喜廣慶之日恐或有向隅之歎故敢此仰達矣上曰一體加資口傳下批敎旨今日內成送可也出擧條上命諸臣年老者先退上曰領右相當賜法樂各一部須緩緩下來以賁今日之盛也仍乘輿出宮門至毓祥宮前降輿乘輦由敦化門協陽門還內諸臣以次退出
정조 19년
乙卯三月初七日酉時上御便殿右承旨戶禮判入侍時行右承旨李晩秀假注書具得魯記注官安經心金良倜禮曹判書閔鍾顯戶曹判書李時秀以次進伏訖上曰永興本宮祭器中當有新造者有改備者矣時秀曰然矣上曰北伯狀啓持來人褊裨耶將校耶晩秀曰將校齎來矣上曰一室兩龕床卓安排處所渠能審其形止乎晩秀曰渠則不敢入宮內故不知云矣上曰祭器造成後當依前奉安於內閣造成時必十分精審可也上曰祭器造成時禮判進去奉審可也仍命退諸臣以次退出
정조 19년
行都承旨李祖源坐行左承旨洪義榮坐行右承旨李晩秀坐左副承旨蔡弘遠坐直右副承旨李肇源奉審進去同副承旨李海愚坐直注書鄭文始病一員未差假注書吳泰曾仕趙台榮仕直事變假注書韓致重仕
정조 19년
洪義榮啓曰來十一日輪對日次矣敢稟傳曰後日次爲之
정조 19년
李海愚啓曰來十一日朝參日次矣敢稟傳曰停
정조 19년
蔡弘遠啓曰大司憲閔台爀掌令洪受浩未肅拜執義宋煥箕掌令李城輔持平李奭濟在外持平李東冕呈辭監察茶時之意敢啓傳曰知道
정조 19년
李祖源啓曰假注書具得魯身病猝重勢難察任今姑改差何如傳曰允
정조 19년
假注書具得魯改差代以趙台榮爲假注書
정조 19년
李晩秀啓曰西北付料親臨試射過齋日後更稟事命下矣以何日爲之乎敢稟傳曰明日爲之
정조 19년
傳于李肇源曰右副承旨馳詣昭寧園奉審摘奸以來
정조 19년
傳于洪義榮曰咸興永興兩本宮別大祭衣幣及香燭祭品齎奉時齋宿親傳載在儀式此後則令內閣每於內需司擇日報來後齋宿處所預爲稟旨事書揭院壁定式施行亦令政院載之該房故事
정조 19년
傳于洪義榮曰左承旨入侍
정조 19년
傳于李海愚曰同副承旨入侍
정조 19년
洪義榮啓曰禮曹判書閔鍾顯持咸興永興兩本宮儀式圖形及咸鏡監司金華鎭狀啓啓本依下敎來待矣傳曰入侍
정조 19년
以慶尙監司趙鎭宅狀啓河東府使李宜秀遭母喪事傳于洪義榮曰令該曹口傳擇差待下批當日下送
정조 19년
吏曹口傳政事以金兌鍾爲河東府使
정조 19년
蔡弘遠啓曰河東府使金兌鍾當日辭朝事命下而兩司俱未署經云除在外外未肅拜呈告人員竝卽牌招以爲署經之地何如傳曰允
정조 19년
以水原留守趙心泰狀啓中司把軸未差之代以前府使金爀差下事傳于李海愚曰旣有與內營哨官輪回遷轉之定式官案依他例載錄事分付兵曹
정조 19년
以全羅監司李書九狀啓濟州特下穀所載船次第利泊事傳于李肇源曰追劃穀物所載般隻如是次第利運該牧牒語亦以優保爲說言念島民事情極爲多幸領運差使員陳德履依守令差使員例施以賞加之典令該曹口傳下批敎旨今日內成送
정조 19년
以金載一囚單子傳于李肇源曰放送
정조 19년
吏曹口傳政事稷山縣監丁遇泰陽城縣監鄭柱相換
정조 19년
李晩秀以戶曹言啓曰永興本宮祭器今將鑄成而該色郞廳鄭東敎呈旬已久勢難察任改差其代令該曹口傳差出何如傳曰允
정조 19년
吏曹口傳政事以尹光心爲戶曹正郞
정조 19년
李海愚以弘文館言啓曰本館下番闕直事甚未安校理尹序東副校理申大尹尹魯東修撰尹益烈副修撰李貞運朴鍾淳旣有只推之命與修撰嚴耆竝卽牌招以爲推移入直之地何如傳曰允
정조 19년
洪義榮以禮曹言啓曰今此桓祖大王懿惠王后追躋永興本宮時位版造成及奉安日字以旬前後推擇可也事命下矣吉日時卽令日官李廷馥推擇則位版造成吉日來四月初二日卯時十一日卯時爲吉奉安吉日同月初八日卯時十二日辰時爲吉云以何日時擧行乎敢稟傳曰各日之中十一日大吉以此日造成位版而奉安及奉安祭十二日爲之香祝及位版所用奉詣日字今月來月中擇吉親傳於殿庭祗送於門外以此知悉擧行而服色則遠遊冠絳紗袍爲之諸臣朝服進去大臣以下到城外改着黑團領陪進事分付可也
정조 19년
洪義榮以禮曹言啓曰昭顯墓當該官員等令該府拿來事命下矣依前例假官差送以爲就拿之地何如傳曰今番則分揀可也
정조 19년
李海愚以整理儀軌廳郞廳以堂上意啓曰今番園幸時鷺梁站待令果川校吏令該所依肆覲站例施賞事命下矣果川縣結束將校邊致文等四人色吏邊得仁等八名隨駕將校廉雄甲等五人各木一疋色吏金普文等五名各布一疋施賞之意敢啓傳曰知道
정조 19년
李海愚以兵曹言啓曰依試記判付龍虎營敎鍊官金義淳柳葉箭邊一中木一疋施賞之意敢啓傳曰知道
정조 19년
李海愚以壯勇營言啓曰依洗心臺試記判下柳葉箭四中五分本營敎鍊官張忠顯邊四中敎鍊官任慶麗各木三疋邊三中敎鍊官金得源木二疋邊一中知彀官金商鎭敎鍊官金鰲福各木一疋施賞之意敢啓傳曰知道
정조 19년
李海愚以訓鍊都監言啓曰依試記判付洗心臺試射時柳葉箭邊一中本局敎鍊官具始昌韓興國各木一疋施賞之意敢啓傳曰知道
정조 19년
李海愚以禁衛營言啓曰依試記判付洗心臺試射時柳葉箭邊一中本營敎鍊官李東協木一疋施賞之意敢啓傳曰知道
정조 19년
李海愚以御營廳言啓曰依下敎本廳降定守門軍前別監李仁喆解送之意敢啓傳曰知道
정조 19년
李海愚以守禦廳言啓曰本廳右司把摠洪聖源親病受由由限已過軍任不可久曠今姑改差何如傳曰允
정조 19년
李肇源以義禁府言啓曰驪州前牧使柳焵卽其地定配事承傳啓下矣柳焵自任所未及上來以承傳內辭意具罪目依例發遣府書吏所到處執捉京畿驪州牧卽其地定配之意敢啓傳曰知道
정조 19년
李肇源以義禁府言啓曰永平前縣令朴奎淳卽其地定配事承傳啓下矣朴奎淳自任所未及上來云以承傳內辭意具罪目依例發遣府書吏所到處執捉卽其地京畿永平縣定配之意敢啓傳曰知道
정조 19년
乙卯三月初八日卯時上御重熙堂軍士房承旨入侍時行右承旨李晩秀假注書吳泰曾記注官安經心金良倜以次進伏訖上曰禮曹判書入侍賤臣承命出傳與禮曹判書閔鍾顯偕入進伏上曰永興本宮儀式詳細取考乎祭器大小祭品多小雖或有可損處而合設一節恐涉未安且八尺之廣難安二欌卿須敬愼裁稟也鍾顯曰方待北伯之次次書報以爲稟定矣上曰主材尺度果將合制乎晩秀曰姑未奉審而奉常寺所奉大小不一而蓋多未及精治者似無尺度不足之慮矣上敎鍾顯曰儀軌卿之所掌何事鍾顯曰上號事及永興事也上曰右副承旨同副承旨入侍賤臣承命出傳右副承旨李肇源同副承旨李海愚進伏上曰右副馳往東陵奉審仍詣光陵奉審以來而路過家前乘馹張蓋亦爲榮耀矣上敎鍾顯曰兩本宮事使畿營撥馬問于北伯趁十三日狀聞儀節之筵稟定式者先爲出擧條可也鍾顯曰今此永興本宮位版追躋以來月十一日擇吉啓下矣十二日禮成祭則祭品及儀節恐當遵肅廟朝乙亥追祔時已例以別大祭設行而大臣爲初獻禮堂爲亞獻道臣爲終獻事旣伏承筵敎以此擧行何如上曰依爲之出擧條鍾顯曰咸興永興兩本宮位版書寫儀式已爲謄來謹考而永興本宮則間字以書咸興則連書矣今此位版追躋時書寫儀式謹依永興本宮國初室儀式擧行恐宜故敢此仰達矣上曰依爲之出擧條鍾顯曰今此永興本宮追躋時位版書寫官前期差出然後可以擧行故敢此仰達矣上曰禮判爲之可也出擧條鍾顯曰今此永興本宮位版造成處所當於移安室爲之矣奉安本宮時大祝當爲移奉欌櫝而齋祝亦當助擧故敢此仰達矣上曰依爲之出擧條鍾顯曰今此永興本宮追躋時香祝擇吉親傳於殿庭祗送於闕外事命下矣庚申親傳香祝時則應參諸臣以文臣曾經侍從蔭官曾經六曹堂上武臣曾經二品實職人磨鍊入參矣今番亦當依此擧行敢此仰達矣上曰依爲之出擧條鍾顯曰永興本宮內下銀器當爲及期造成而不可無監董之人稷山縣監丁遇泰曾於年前兩本宮祭器造成時亦爲董役矣今番亦令看役而此時湖邑曠官誠爲可悶畿內守令中使之相換以爲着意擧行之地何如傳曰依爲之令該曹口傳相換可也出擧條仍命書榻敎曰承旨房工禮戶刑吏兵命退諸臣以次退出
정조 19년
乙卯三月初八日辰時上御重熙堂左承旨入侍時行左承旨洪義榮假注書吳泰曾記注官安經心金良倜以次進伏訖上曰左副承旨入侍出榻敎賤臣承命出傳左副承旨蔡弘遠進伏上曰再明北山之遊果將如期云乎弘遠曰聞與領相約日卜遊而當不出再明三明間矣仍命退承史以次退出
정조 19년
乙卯三月初八日午時上御便殿右承旨入侍時行右承旨李晩秀假注書趙台榮記注官安經心金良倜以次進伏訖上命書公事判付訖晩秀曰臣以兼任泮長事有仰達者矣上曰陳之可也晩秀曰三日製過齋後草記事命下矣臣今適登筵故敢此仰達矣上曰弘文提學待開門牌招通方外可也出擧條命退承史以次退出
정조 19년
行都承旨李祖源坐行左承旨洪義榮坐直行右承旨李晩秀坐左副承旨蔡弘遠坐右副承旨李肇源坐同副承旨李海愚坐直注書鄭文始病一員未差假注書吳泰曾仕直趙台榮仕事變假注書韓致重仕
정조 19년
藥房提調沈煥之行左承旨洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
蔡弘遠啓曰大司憲閔台爀掌令洪受浩持平李東冕牌不進執義宋煥箕掌令李城輔持平李奭濟在外監察茶時之意敢啓傳曰知道
정조 19년
洪義榮啓曰玉堂備員間視事頉稟之意敢啓傳曰知道
정조 19년
李祖源啓曰河東府使金兌鍾當日下送事命下而諫院則旣已備員憲府則大司憲閔台爀掌令洪受浩持平李東冕牌不進推考傳旨及罷職傳旨今方捧入而執義宋煥箕掌令李城輔持平李奭濟俱在外無以備員署經何以爲之敢稟傳曰一司除署經可也
정조 19년
洪義榮啓曰弘文提學徐有隣牌不進推考傳旨今方捧入而三日製命下之後如是違牌不卽擧行事甚未安更爲牌招何如傳曰允
정조 19년
洪義榮啓曰弘文提學徐有隣再牌不進推考傳旨今方捧入而三日製命下之後連違召命不卽擧行事甚未安所當更請牌招而係是一日三牌何以爲之敢稟傳曰更爲牌招
정조 19년
洪義榮啓曰弘文提學旣已承牌內閣提學沈煥之藝文提學李秉鼎牌招同參考試何如傳曰允
정조 19년
洪義榮啓曰臣與弘文提學徐有隣偕往泮宮儒生試取收券賦九百二張銘二百三十四張排律二百十八張古詩三百五張合一千六百五十九張捧入之意敢啓傳曰知道
정조 19년
以副校理申大尹修撰嚴耆副修撰朴鍾淳牌不進罷職傳旨傳于洪義榮曰只推
정조 19년
以校理尹序東副校理尹魯東申大尹尹益烈嚴耆副修撰李貞運朴鍾淳牌不進罷職傳旨傳于洪義榮曰只推
정조 19년
親臨春塘臺西北別付料試射時壯勇衛趙命載鐵箭入格別單啓以關西鐵箭二百步遠射人抄上事屢勤下敎而道臣帥臣謂以十分勸奬尙無一人啓聞者矣今日西北別付料武士春等試射時咸鏡道德源居壯勇衛嘉善趙命載鐵箭自願遠射三矢俱過二百步其中二矢又過二百十步以北關之人能爲此關西四十二州所未有之遠射豈不壯哉年前有本道邊將除授之命而已過多年訖未收用如是而何可勸奬京外乎宣沙浦卽關西第一窠今日內口傳差送仍令關西道帥臣月給料米期於更加進步近來飭令稍弛竝與百五十步而久未聞抄報之擧關西道帥臣事極爲駭然道伯則到任屬耳當觀來頭勤慢而帥臣則豈可如是稽忽爲先從重推考若以二百十步遠射人抄啓則趙命載之代當直差宣沙浦令廟堂枚擧此意嚴飭道帥臣俾有實效爲良如敎
정조 19년
兵曹口傳政事趙命載爲宣沙浦僉使
정조 19년
李海愚以兵曹言啓曰慶熙宮衛將申潤國身病猝重是月之內無望供職呈狀乞遞輪番之任不可久曠改差何如傳曰允
정조 19년
李海愚以兵曹言啓曰因啓下別單衛將所書員高益謙等二十一人使令白雲昌等十八名軍器寺冶匠金弘弼等十五名處各木壹疋題給之意敢啓傳曰知道
정조 19년
乙卯三月初九日卯時上御便殿右承旨入侍時行右承旨李晩秀假注書吳泰曾記注官安經心金良倜以次進伏訖上命書傳敎曰左承旨持此御題與弘文提學偕往泮宮試取以來上敎晩秀曰卿以大司成進去可也上曰儀軌堂郞皆令早食後待令于丹楓亭事分付晩秀曰臣與左承旨試券畢捧後入來乎上曰同成均入來云乎晩秀曰內閣提學藝文提學竝爲同成均方以同參考試次出牌矣上曰然則卿與承旨同留捧券而若有先爲入來之敎入來可也仍命退承史以次退出
정조 19년
乙卯三月初九日辰時上詣春塘臺西北別付料試射三日製科次入侍時左副承旨蔡弘遠同副承旨李海愚假注書吳泰曾趙台榮記注官安經心金良倜以次侍立上具平戎服乘輿出保定門由靑陽門詣春塘臺降輿陞座海愚跪告宰樞執鼓兵曹判書沈煥之行參見禮訖上曰應射諸人只行叩頭節次仍爲試射事分付宣傳官承命分付應射別付料以次試射柳葉箭及鐵箭上曰帳殿試射射員之敢佩助繩者前所未有之擧寧有如許駭然之習乎該兵房若能檢飭豈有是也兵判退詣丹楓亭別付料兵房拿入嚴棍可也上曰集春門開門院隷及試所往來人使之出入可也海愚承命分付上曰試券已捧之數問于試所承旨以來也弘遠承命出回奏曰先捧之數今爲一千五百張云矣上曰弘文提學及大司成持已捧之軸先爲入來試所承旨留在限前畢捧以來事分付弘遠承命出分付別付料等試射訖仍命頒賞訖上曰仕進儀軌堂上亦當考試郞廳以爲對讀竝爲來待于丹楓亭事分付賤臣承命出傳弘文提學徐有隣大司成李晩秀持試券入來進前上命科次爲之藝文提學李秉鼎內閣提學沈煥之儀軌堂上徐有防閔鍾顯李時秀李家煥洪仁浩李益運尹行恁對讀官檢校待敎徐有榘副應敎鄭尙愚儀軌郞廳嚴耆權晙金近淳安廷善以次進伏上命分考有隣等以次分考訖命晩秀拆名讀奏命書傳敎曰三日製銘三上居首幼學李載延賦三上一居首幼學李東輔古詩三中居首幼學李敦膺排律三下居首幼學丁若䥧竝直赴會試銘之次三中進士柳玉鳴三下幼學李魯喆生員趙民和進士沈魯崇生員柳說賦之次三上二生員鄭祜榮三上三幼學曺錫倫三上四幼學尹致赫三下幼學李鍾運進士尹宗基幼學魚在瓚尹鼎烈進士洪範龜幼學沈鐻草三下進士金啓溫古詩之次三中進士玄承祚幼學金熙臣李㙉進士姜彝天幼學沈能問吳至常李綰韓應宇排律之次草三下進士沈繼之幼學金命鍾幼學姜觀欽各給二分上曰入格儒生明日待令出榻敎弘遠曰傳命事體何等莫重而弘文提學徐有隣牌招啓辭因司謁之誤傳下敎不卽書出當該司謁令攸司科治何如上曰依爲之出擧條弘遠曰刑曹擊錚罪人捧供之無過三日曾有定式而昨今連値齋日判堂又有服制次堂例不得擧行云故敢此仰達矣上曰次堂使之擧行可也出擧條命退諸臣以次退出
정조 19년
行都承旨李祖源坐行左承旨洪義榮坐行右承旨李晩秀坐左副承旨蔡弘遠坐右副承旨李肇源坐直同副承旨李海愚坐直注書鄭文始病一員未差假注書吳泰曾仕直趙台榮仕事變假注書韓致重仕
정조 19년
李海愚以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李肇源啓曰大司憲閔台爀未肅拜執義宋煥箕掌令李城輔持平李奭濟在外掌令洪受浩持平李東冕傳旨未下監察茶時之意敢啓傳曰知道
정조 19년
李海愚啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
以金仁柱尹載僖囚單子傳于李肇源曰分揀放送
정조 19년
以濟州牧使李禹鉉狀啓整理所錢作穀萬石劃送濟州卿其曉諭民人俾知慈恩事別諭有旨祗受後齊會三邑大小民人一一曉諭事閏二月十三日封啓同牧狀啓羅州等邑船九隻同月十七日十八日十九日次第穩泊事同牧狀啓左水營等各邑船三隻二十日穩泊事同牧狀啓南平等邑船二隻二十三日穩泊事同牧狀啓三次加劃萬石內先爲利運者六千五十石較諸人口排比有除事傳于蔡弘遠曰一念懸懸者至今往來於耽羅矣觀此各本狀啓之一時登聞者次第開緘看看奇喜最是整理穀特給有旨宣諭緣由封發之巧湊於華城進饌之日者是豈人力所可容爲有若神助然者尤爲萬萬奇喜況二萬五千包穀物幾皆利運今則排比優優濟活綽綽減者準式未付者加付一島生靈咸被慈恩共沐慈德予心之歡欣慶忭與有幸焉者其可以絲綸容諭其萬一乎此後接濟之勤慢惟係於牧守益加殫誠使飢者飽病者蘇環海一區家家有鼓腹之喜事更令整理所儀軌廳摠理大臣別加嚴飭該牧
정조 19년
洪義榮以弘文館言啓曰本館下番闕直事甚未安校理尹序東副校理申大尹尹魯東修撰嚴耆尹益烈副修李貞運朴鍾淳旣有只推之命與新除授校理金羲淳一體牌招以爲推移入直之地何如傳曰允
정조 19년
洪義榮以吏曹言啓曰別軍職張夢說崇政陸重秀以瑞蔥臺試射時賞典已於月前政自臣曹及兵曹加資下批而臣等矇未照檢張夢說以嘉善陞品下批陸重秀以崇政更爲下批於日前政矣臣等不察之失不勝惶恐而追後下批單子勿施何如傳曰允
정조 19년
洪義榮以吏曹言啓曰司饔院奉事辛耆寧除拜後過限未肅拜依例改差何如傳曰允
정조 19년
李祖源以宗簿寺提調言啓曰桓祖大王懿惠王后追躋於永興本宮實是莫大之慶至重之禮事待今日孝光前古譜略追載不容少緩而謹考前例則先朝辛卯肇慶廟位版奉安之後譜略修整卽爲擧行矣今番亦依辛卯年例擧行何如傳曰待禮成欲爲下敎矣載錄不容緩而春初旣修正今番則只當改張往復整理儀軌廳依筵敎擧行可也
정조 19년
李海愚以禁衛營言啓曰謹依宣傳官李東善口傳下敎龍虎營敎鍊官有闕代本營行伍敎鍊官李光彬移送兵曹其代前行首敎鍊官白鳳翼差定之意敢啓傳曰知道
정조 19년
李海愚以御營廳言啓曰本廳敎鍊官韓昌爀移送龍虎營敎鍊官代依下敎前敎鍊官徐有祁仍存之意敢啓傳曰知道
정조 19년
禁府啓目兵曹正郞洪樂游原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓功議區別今日內草記照律勘放次堂擧行爲良如敎又啓目前別檢韓永建前參奉朴宗臣等原情云云傳旨內辭緣泛稱遲晩竝只刑推得情何如判付啓功議區別今日內草記照律勘放次堂擧行爲良如敎又啓目寧陵參奉金世淳原情云云傳旨內辭緣泛稱遲晩刑推得情何如判付啓功議區別今日內草記照律勘放次堂擧行爲良如敎
정조 19년
蔡弘遠以義禁府言啓曰時囚罪人洪樂游韓永建朴宗臣金世淳原情公事判付內功議區別今日內草記照律勘放次堂擧行事命下矣洪樂游傳旨內朝儀有關朝綱昨於傳祝迎香之時鹵簿不能整待以致嚴鼓之踰刻雖非前夜之預有飭敎固不敢如彼且況東西班行鵠立外班者久矣而入就位亦未免因此遲滯寧有如許朝綱拿問照律重勘罪韓永建朴宗臣傳旨內明陵外靑龍蜂峴補土處無論樵路與否旣有人行之痕萬萬駭然先朝下敎至嚴而防禁太弛年來春秋摘奸卽仰體之意而陵官輩擧行焉敢若此拿處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣洪樂游韓永建朴宗臣各杖一百收贖告身盡行追奪而洪樂游七代祖履祥扈聖原從功臣永安尉五寸親云功議各減一等杖八十收贖奪告身三等放送韓永建十代祖繼禧佐理功臣朴宗臣七代祖東亮扈聖原從功臣云竝功減一等各杖九十收贖奪告身四等放送而金世淳傳旨內雖曰案山遠地亦不過叢雜草樹云不能愼火之罪萬萬無狀令該府拿問照律勘配罪取考律文則大明律失火條有曰若於山陵兆域內失火延燒林木者杖一百流二千里大典通編推斷條有曰陵上失火陵官以本律照勘後公罪收贖懸入矣金世淳無功議云杖一百流二千里當以公罪收贖而旣有照律勘配之命上裁何如傳曰允若此則該牧使不可異同依此勘放可也
정조 19년
李海愚以義禁府言啓曰金世淳杖一百流二千里定配以公罪收贖草記批旨內允若此則該牧使不可異同依此勘放可也事命下矣京畿驪州牧卽其地定配罪人柳焵依金世淳照律杖一百流二千里以公罪收贖而卽爲放送事分付該道道臣之意敢啓傳曰知道
정조 19년
乙卯三月初十日卯時上御春塘臺右承旨入侍時行右承旨李晩秀假注書吳泰曾記注官安經心金良倜以次進伏訖上曰閣臣旣已齊會每年此會閣臣子姪竝許隨參而今日抄啓文臣之以謄錄郞廳在監印所者亦許入參雖於閣臣爲疎戚遠姻皆懸錄名下以示閣臣外無得入參之意可也上乘馬由丹楓亭靑陽門內凌虛亭峴不老門前路陪從諸臣皆賜御廐馬騎從緋衣在前其次祿袍儒生在後上詣天香閣上曰大臣入侍賤臣承命出傳與領議政洪樂性左議政兪彦鎬右議政蔡濟恭判府事金憙李秉模偕入進前上曰上林花事方闌日又晴暄今日之遊可謂樂矣樂性等曰臣等未及問候矣上曰此席何用問候常禮樂性曰苑路頗遠況是鞍馬之路聖體若何上曰一樣矣上曰此所謂家人之禮以閣臣子姪隨入者皆令入侍儒生中今年新入者皆出班奏姓名可也上曰日將午矣因金判府之不能朝飯以致此晩觀射觀漁無將侵夜乎行恁曰化日舒長凡諸遊賞之事優可及矣上曰大臣以下權退卿宰曁儒生皆令任其所之而令朝臣中熟諳苑路者爲導散憇玉流籠山之際但無令宣饌時深不知處可也上以壺酒榼肴先賜大臣閣臣上御尊德亭命大臣以下序班各以其品儒生在其後仍宣饌命尹行恁李肇源監觴政隨其量添盃皆令不醉無歸命晩秀書御製詩許令與宴者皆賡進上乘輿詣春塘臺設九帿觀射上曰射者君子之爭而亦聖人之制禮也雖不中亦觀德之藝時原任大臣亦皆入射好矣賤臣承命出傳諸大臣皆持弓矢決拾而進上曰以三巡爲令也御射十五矢竝熊中大臣外卿宰曁儒生從其願以次入射有中有不中上移御芙蓉亭設釣魚會緋衣以上池之南祿袍池之東靑衿池之西北序次訖待樂作投竿得魚者令閣吏錄其名魚之上釣輒樂作所得之魚待捲釣竝放生少頃賜內廚飯飯訖泛彩舟正卿以上從其願登舟載壺酒琴歌亞卿以下亦各從其願以兩小舟涉到池中小嶼嶼上亦賜酒肴舟中嶼中各出韻賦詩命晩秀書御製詩使在樓上者皆賡進上曰今日放夜捕廳從事官巡邏營門將校皆發牌來待通化門外聽傳敎可也仍命書傳敎曰今夜弛禁事分付巡邏營門上乘輿出宜春門由靑陽門明光門延生門還內諸臣以次退出
정조 19년
乙卯三月初十日辰時上御重熙堂左承旨入侍時行左承旨洪義榮假注書趙台榮記注官安經心金良倜以次進伏訖上命義榮讀奏禁府公事仍書判付訖上曰刑曹擊錚公事卽爲捧入可也命退承史以次退出
정조 19년
都承旨未差行左承旨洪義榮緣故出行右承旨李晩秀緣故出左副承旨蔡弘遠緣故出右副承旨李肇源坐直同副承旨李海愚坐直注書鄭文始病一員未差假注書吳泰曾仕直趙台榮仕事變假注書韓致重仕
정조 19년
蔡弘遠啓曰大司憲閔台爀未肅拜執義宋煥箕掌令李城輔持平李奭濟在外掌令一員持平一員未差監察茶時之意敢啓傳曰知道臺諫將無詣臺之時乎國體所在豈不駭然乎山林外在外人許遞前望單子入之待下批與諫院臺諫牌招
정조 19년
臺諫前望單子入之掌令尹光普持平鄭履綏洪秀晩落點
정조 19년
傳于洪義榮曰入格儒生入侍
정조 19년
傳于李海愚曰軍士房承旨入侍
정조 19년
以校理尹序東副校理申大尹尹魯東修撰嚴耆尹益烈副修撰李貞運朴鍾淳牌不進罷職傳旨傳于洪義榮曰只推
정조 19년
以大司諫兪漢謨正言申溆掌令尹光普持平鄭履綏金熙華牌不進罷職傳旨傳于洪義榮曰只推
정조 19년
傳于李晩秀曰明夜齋宿處所當隨便爲之而再明日殿座處所文武科皆於春塘臺爲之事分付十五日齋宿處所摛文院爲之而十六日唱榜仁政殿爲之此意一體分付
정조 19년
兵曹口傳政事副司果李功懋
정조 19년
傳于李海愚曰當初則渠輩亦人耳必不知奉命而然毋論如此如彼幺麽蟣蝨婢屬之放良渠輩何敢稱以官長出頭現影乎後弊所關不可不嚴治拿來罪人洪龍鎭巨濟府充軍王道常機張縣充軍該牧出置者之不知去處今幾十年之久擧措雖非常道意義定在絶纓鍮匙均飯者孰不知之則渠輩雖武弁焉敢爲此虛僞奇怪不誠無實胡盧極可笑之事乎雖以不治治之略施充軍之律而畿伯狀啓或上疏踰城門或闕門當該門將施以軍律以此分付
정조 19년
以刑曹坐不坐單子傳于李海愚曰判堂許遞今日政差出
정조 19년
以漢城府坐不坐單子傳于李海愚曰在外堂上許遞今日政差出
정조 19년
有政吏批判書尹蓍東參判黃昇源進參議未差行左承旨洪義榮進徐有隣爲刑曹判書李益運爲左尹金絅采爲工曹佐郞李邦億爲軍器僉正許种爲西部令李春英爲司䆃奉事鄭馦爲明陵別檢鄭履綏爲兼南學敎授檢書官單李功懋
정조 19년
兵批判書沈煥之進參判柳誼病參議金載翼入直進參知成德雨病同副承旨李海愚進尹繼聖爲甕津別將同知單李漢弘僉知單金弘喆副護軍單曺命楫申百祿副司直李在學尹弘烈鄭大容兪漢寧李奭濟竝單付
정조 19년
傳于李海愚曰坡州牧使高陽郡守當日辭朝
정조 19년
吏批再政韓弘裕爲高陽郡守徐英輔爲坡州牧使
정조 19년
李海愚啓曰應敎鄭尙愚有稟達事來詣閤外請對矣傳曰許遞
정조 19년
李海愚啓曰吏曹判書尹蓍東參判黃昇源有稟達事來詣閤外請對矣傳曰還給
정조 19년
李海愚啓曰三司諸臣有稟達事來詣閤外請對矣傳曰明日再明莫重潔齋之日也莫重正日也今日當出場不必相持入侍
정조 19년
李海愚啓曰吏曹判書尹蓍東參判黃昇源冒萬死更爲求對矣傳曰下直下矣幾年前事豈可因一放婢事有此請對乎前此絶纓之擧爲朝廷也今番疏蕩之擧爲朝廷也深量者在焉卿等請對之意豈不知之乎卽爲退去
정조 19년
傳于李海愚曰玉堂前望單子入之
정조 19년
玉堂前望單子入之副應敎尹光普落點
정조 19년
李海愚啓曰應敎尹光普校理尹序東副校理申大尹修撰嚴耆尹益烈副修撰李貞運旣入闕中謂有情勢無端出去以致上下番俱空事未前有萬萬未安推考警責與未肅拜人員竝卽牌招以爲推移入直之地何如傳曰允
정조 19년
傳于蔡弘遠曰更問事實坡牧則奉命行下去之前發卒數百圍其空舍云渠果認以其中有鄭妻而圍之乎卽此一款罪合重律至於奉命行則不爲抵當云然則罪犯稍殊於先下傳敎而奉命者回來也其舍之房廳門窓一一盡開俾知虛無人之狀猶敢以把守樣爲說云者渠雖武夫亦具人心何其乖悖若彼乎巨濟充軍亦可謂寬典矣但高陽則初則防遮之說不過風傳而接待奉命分明備禮其他形跡別無現捉一例處分近於混淆該郡守王道常充軍姑爲分揀卽令廟堂嚴飭道伯詳査該郡防遮一款如果然矣具由狀聞更當嚴處新除望筒姑爲勿施事分付
정조 19년
傳曰似或未及聞知令後則令後何必査實李晩秀南公轍楸子島定配以伸命令上直閣吏同島發配
정조 19년
傳于李晩秀曰下敎果然未及聞知而入來云李晩秀南公轍楸子島定配分揀下吏亦爲分揀
정조 19년
以黃海監司李泰永狀啓華城城役工匠等頒賞以大米更爲分給惶恐待罪事傳于李海愚曰勿待罪事回諭新除海伯尙未出肅省部勸農俱係民事不可緩一兩日內辭朝事分付
정조 19년
李海愚以兵曹言啓曰內吹螺赤及龍虎營兼內吹等今春等習角賞格木依判下別單分等施賞之意敢啓傳曰知道
정조 19년
李海愚以訓鍊都監言啓曰今此乙卯式年武科殿試時本局將校軍兵中應赴之類別單書入之意敢啓傳曰知道
정조 19년
兵曹啓目粘連江華拯救人張應道褒賞之典置之何如啓更考實跡報來後稟處爲良如敎
정조 19년
黃海監司徐邁修疏曰伏以皇天默佑吉慶咸湊陪慈宮而祗謁仙寢聖孝冞篤奉桓室而追躋原廟邦禮增光八域齊頌小大同情仍伏念臣譾劣無似晩暮登第官秩寵榮初非意想之敢到而陶甄薰沐偏荷眷遇之出常無人器之可稱而華顯殆遍於歷踐無勞勣之可紀而資級荐加於連歲躐躋太驟誤恩偏隆環視同朝罕比於臣只緣臣才具不稱負乘踰分觸事多誤隨處生疣莫效塵刹之報不免素餐之歸每一循省愧懼交中不料海臬新除遽下於千萬夢想之外臣始焉驚惑繼以憂懼莫知措身之地也臣聞知臣莫如君自臣獻身以來本未長短百無一當之狀固已畢露於淵鑑之中矣識慮之昏而設施非其可幾也才諝之疎而剸理非其可能也樸野則不足於彈壓鈍滯則不足於期會有此四不可而俾治一事尙逭不能況海西民俗之蠢愚而鎭撫最艱穡事之荐歉而接濟維棘雖使才器夙著物論允叶者當之必將逡巡却顧不敢擔荷今乃畀之於歷試蔑效之一介賤品人雖至愚自知則明器滿則覆古人有戒臣若貪榮戀寵怵分畏義晏然冒據則一身顚踣雖不足恤其爲朝政之累是豈細故也哉且臣有私義之難安者本道節度使臣有秉卽臣袒免之親也監兵兩任卽一方專制之職而今使一家之親竝處一方之重分摠機要共管節制則揆以事體亦豈非苟且之甚哉卽此一款尤爲臣難冒之端矣左右思量承膺無路冒陳短章仰瀆崇嚴伏乞聖慈察臣不稱之實諒臣難冒之情將臣新授職名亟賜鐫改以幸公私不勝大願臣無任云云答曰省疏具悉卿其勿辭往欽哉
정조 19년
弘文館校理金義淳疏曰伏以臣之逖違文陛三歲于玆矣跧伏苫塊苟全性命雖不敢自齒恒人若其戀軒一念得自秉彝炳然如丹伏況今日天祚我國家景命日新茀祿川至縟禮載擧於呼嵩霈澤旁流於環海凡大小含生之類罔不頌祝蹈舞與同歡慶而臣獨累然苴堊自阻天日雖於惸惸含恤之中益不勝瞻望耿結之忱噫臣卽天地間一罪人也少小嬰疾徒貽惟憂之念僥倖通籍未展一日之養寸草莫報風樹不停昔人所悲豈至若臣而況於臣父病淹之日適縻今日見叨之職藥不得親嘗覲不及以面竟未免爲黔累之罪人人理盡矣子道壞矣理宜溘先冀少自贖而三霜遽除一縷猶延自知其冥且頑甚矣惟宜斷置此生不復齒於衣冠之林而螻螘殘喘猥叨存錄復以瀛銜侈之臣受恩增感遇榮益悲子母相對惟有涕泗之交頤顧以臣積違之蹤情急覲光如子戀乳事當聞命卽趨不敢俟屨而抑臣情界與人絶異及玆職名之依舊益覺心肝之益惕今若彈冠彯纓復蹈宿趼揚揚如平素則不惟臣之情所難强識臣情理者未知將謂斯何且臣母素患痰瘧之症今跨三載而源委漸痼氣息甚綴小失將攝寒熱輒加尋常委頓護持須人臣情私煎迫離捨無路召牌之臨不敢坐違祗詣闕下冒玆號籲伏乞天地父母諒臣悲苦之私察臣懇迫之情亟許鐫遞臣職以伸至哀以便救護焉臣無任云云答曰省疏具悉爾其勿辭救護
정조 19년
乙卯三月十一日辰時上御誠正閣左承旨軍土房承旨三日製入格儒生入侍時行左承旨洪義榮同副承旨李海愚假注書趙台榮記注官安經心金良倜幼學李載延進士柳玉鳴幼學李魯喆生員趙民和進士沈魯崇生員柳說生員鄭祜榮幼學曺錫倫尹致赫李鍾運進士尹宗基幼學魚在瓚尹鼎烈進士洪範龜幼學沈鐻金啓溫李敦膺進士玄承祚幼學金熙臣李㙉進士姜彝天幼學沈能問吳至常李綰韓應宇丁若䥧進士沈繼之幼學金命鍾姜觀欽以次進伏訖上曰右副承旨入侍出榻敎賤臣承命出傳右副承旨李肇源進伏命書傳敎曰今年卽慈殿望六之歲也敬述先朝甲子稱慶已例躬奉玉冊粗伸誠忱而仰怡而仰慰之方豈有過於以慈心爲心慈心撝謙雖不自有予不言之人何知之適當慈殿齋明之日兼欲示意鰲興府院君家遣承旨致祭上曰諸生以次一一進前奏姓名可也載延等以次仰奏姓名敎載延曰爾文果合作矣平日所奏賦策爲幾首耶載延曰做得策文五十首賦八百餘首矣敎致赫曰爾之近族誰也致赫曰與校理尹序東爲八寸親矣上曰爲人甚了了矣義榮曰誠如聖敎矣敎啓溫曰爾父今若在世値此慶年予之所以致意者當如何今日見爾不覺愴舊矣敎在瓚曰爾之兄弟爲幾人乎在瓚曰兄弟爲四人矣上曰魚用謙是有福之人矣諸生進奏訖命諸生先退命書傳敎曰更思臺諫前望中洪秀晩情勢似然勿施前望單子入之待下批亦爲牌招又命書傳敎曰都承旨左副承旨許遞上曰政官牌招開政出榻敎命退承史以次退出
정조 19년
乙卯三月十一日巳時上御重熙堂左副承旨入侍時左副承旨蔡弘遠假注書吳泰曾記注官安經心金良倜以次進伏訖上曰大臣歸後能不憊乎弘遠曰別無憊苶之意矣上曰三日製入格儒生丁若䥧頗精詳矣弘遠曰聞丁若鏞言文雖有才未得爲實才不可合於壯元云矣仍命退承史以次退出
정조 19년
乙卯三月十一日午時上御重熙堂右副承旨入侍時右副承旨李肇源假注書趙台榮記注官安經心金良倜以次進伏訖上曰新除坡州牧使今已待令乎肇源曰姑未及待令矣上曰使之卽爲待令事分付可也命退承史以次退出
정조 19년
行都承旨李祖源齋宿行左承旨洪義榮齋宿行右承旨李晩秀齋宿左副承旨李儒慶齋宿右副承旨李肇源齋直同副承旨李海愚齋直注書鄭文始病一員未差假注書吳泰曾齋宿趙台榮齋直事變假注書韓致重仕
정조 19년
李海愚啓曰大司憲閔台爀持平鄭履綏金熙華呈辭執義宋煥箕掌令李城輔在外掌令一員未差監察茶時之意敢啓傳曰知道
정조 19년
李海愚啓曰今此試官望中時無職名人令該曹口傳付軍職何如傳曰允
정조 19년
李海愚啓曰吏曹郞廳來言承旨及臺諫有闕政事取稟傳曰許遞玉堂及承旨仍任
정조 19년
吏曹行都承旨李祖源右副承旨李肇源應敎鄭尙愚仍任事承傳